
               			     ΔΕΛΤΙΟ ΤΥΠΟΥ
Ξεκίνησε η εκστρατεία ενημέρωσης των κατοίκων του Δήμου Αγίου Δημητρίου για τους 17 Στόχους Βιώσιμης Ανάπτυξης 

           Θα ακολουθήσει και διαδραστική καμπάνια στα σχολεία

Σε τροχιά υλοποίησης έχει τεθεί η εκστρατεία ενημέρωσης και ευαισθητοποίησης του Δήμου Αγίου Δημητρίου για τους 17 Στόχους Βιώσιμης Ανάπτυξης του ΟΗΕ. Ο Άγιος Δημήτριος συμμετέχει ενεργά στο URBACT, ένα ευρωπαϊκό πρόγραμμα εδαφικής συνεργασίας που προωθεί τη βιώσιμη αστική ανάπτυξη, τη δικτύωση και την ανταλλαγή εμπειριών μεταξύ πόλεων. 

Ήδη έχει ξεκινήσει και βρίσκεται σε εξέλιξη η διανομή του ειδικού ενημερωτικού υλικού στους κατοίκους της πόλης. Η δράση αποσκοπεί στην υπεύθυνη ενημέρωση των δημοτών για τις πρωτοβουλίες της δημοτικής αρχής σε τομείς όπως η  κοινωνική αλληλεγγύη, η περιβαλλοντική προστασία, η βιώσιμη κινητικότητα και ο ψηφιακός μετασχηματισμός.  Μεταξύ άλλων διανεμήθηκαν ειδικές κάρτες με τους 17 στόχους. 

Για την έναρξη της διανομής του υλικού ενημερώθηκε ο Δήμαρχος Αγίου Δημητρίου, Στέλιος Μαμαλάκης. Η καμπάνια έχει προγραμματιστεί να επεκταθεί δυναμικά στη σχολική κοινότητα με εξειδικευμένες δράσεις ευαισθητοποίησης στα σχολεία. Η διανομή και η παρουσίαση του υλικού στα σχολεία θα ολοκληρωθεί με την έναρξη της νέας σχολικής χρονιάς 2026 -2027 με διαδραστικό τρόπο, ώστε οι μαθητές να γνωρίσουν βιωματικά την έννοια της βιωσιμότητας. 

Βασικοί Πυλώνες Δράσης του Δήμου Αγίου Δημητρίου:
· Κοινωνική Προστασία & Υγεία: Ενίσχυση δομών όπως το Κοινωνικό Παντοπωλείο, το Κοινωνικό Φροντιστήριο και τα Δημοτικά Ιατρεία. 
· Περιβάλλον & Κλίμα: Αναβάθμιση του φωτισμού με LED (68,3%), προστασία του Ρέματος Πικροδάφνης και στόχος για μείωση εκπομπών CO₂ κατά 40% έως το 2030. 
· Βιώσιμη Πόλη: Υλοποίηση του Σχεδίου Βιώσιμης Αστικής Κινητικότητας (ΣΒΑΚ) και επέκταση των δικτύων ανακύκλωσης. 
· Ψηφιακές Υπηρεσίες: Εφαρμογές όπως το "City On" και δωρεάν δίκτυο Social Wi-Fi. 
[bookmark: _GoBack]Ο Δήμος Αγίου Δημητρίου συνεχίζει να επενδύει στη συλλογική προσπάθεια, χτίζοντας μια βιώσιμη, συμπεριληπτική και ασφαλή πόλη για όλους τους πολίτες. 

